text: কর্পোরেট সামাজিক দায়বদ্ধতা (সিএসআর) কার্যক্রমের আওতায় চট্টগ্রামের ফটিকছড়িস্থ জামিয়া ইসলামীয়া উবাইদিয়া নানুপুর মাদরাসা কর্তৃপক্ষকে ১০০ (একশত) টি কম্পিউটার সেট প্রদান করেছে আল-আরাফাহ্ ইসলামী ব্যাংক লিমিটেড। ২৫ ডিসেম্বর, চট্টগ্রামের হোটেল রেডিসন ব্লু সভাকক্ষে আয়োজিত অনাড়ম্বর অনুষ্ঠানে এ কম্পিউটার সেট হস্তান্তর করেন ব্যাংকের চেয়ারম্যান আলহাজ্জ আব্দুস সামাদ লাবু। এ সময় ব্যাংকের পরিচালক পর্ষদের সদস্যবৃন্দ, ব্যবস্থাপনা পরিচালক এবং সিইও ফরমান আর চৌধুরীসহ শীর্ষ নির্বাহীগণ উপস্থিত ছিলেন। জামেয়া ইসলামীয়া উবাইদিয়া নানুপুর মাদরাসার পক্ষে কম্পিউটার সেট গ্রহণ করেন মাদরাসার প্রিন্সিপাল আল্লামা শাহ্ ছালাউদ্দিন পীরসাহেব নানুপুরী, কারী মাওলানা জাহাঙ্গীর, মাওলানা ইব্রাহীম এবং মাওলানা সেলিম রেজা।
  কম্পিউটার সেট প্রদান অনুষ্ঠানে ব্যাংকের চেয়ারম্যান আলহাজ্জ আব্দুস সামাদ লাবু বলেন, সম্প্রতি মাননীয় প্রধানমন্ত্রী দেশের কাওমী মাদরাসার শিক্ষাকে সরকারী স্বীকৃতি প্রদান করেছেন। এ শিক্ষা ব্যবস্থাকে উন্নত ও আধুনিক করা এখন সময়ের দাবী। এই দাবী পূরণে কাওমী মাদরাসার শিক্ষার্থীদের সহায়তার লক্ষ্যে ব্যাংক আজ ১০০টি কম্পিউটার সেট প্রদান করলো। তিনি আশা প্রকাশ করে বলেন, এর ফলে এই মাদরাসার সকল শিক্ষার্থী আধুনিক কম্পিউটার ব্যবহারের মাধ্যমে ডিজিটাল বাংলাদেশ গড়ার কাজে সক্রিয়ভাবে অংশগ্রহণ করতে সক্ষম হবে। প্রেস বিজ্ঞপ্তি